Ouers kom op seun (12) se lyk afArgieffoto: Kent Williamson Die polisie ondersoek ŉ saak van moord nadat ŉ 12-jarige seun van Libode, Oos van Mthatha in die Oos-Kaap, Dinsdagaand dood in sy ouerhuis aangetref is. Kapt. Dineo Koena, polisiewoordvoerder, het gesê die seun se ouers het omstreeks 19:00 op hul seun se liggaam in die Tafeni-nedersetting afgekom. “Sy ouers was na bewering in die dorp en het op hom afgekom toe hulle teruggekeer het huis toe. Hy is met ŉ oop wond aan sy skedel aangetref,” het Koena gesê. Volgens Koena is die motief vir die moord nog nie duidelik nie en word dit ondersoek. Die polisie het ŉ beroep op die publiek gedoen om met enige inligting na vore te kom wat die polisie in hul ondersoek kan bystaan. Kontak kapt. Zwakala by 082 921 1003 of Stop Misdaad by 0860 10111.